**SAISTOŠIE NOTEIKUMI**

Limbažos

2021. gada 25. novembrī Nr.24

**APSTIPRINĀTI**

ar Limbažu novada domes

25.11.2021. sēdes lēmumu Nr.535

 (protokols Nr.10, 28.§)

*GROZĪJUMI izdarīti ar*

*Limbažu novada pašvaldības domes 22.09.2022. saistošajiem noteikumiem Nr.43*

**Par līdzfinansējumu Limbažu novada pašvaldības**

 **profesionālās ievirzes izglītības iestādēs**

*Izdoti saskaņā ar*

*Izglītības likuma 12. panta otro prim daļu*

**I. Vispārīgie jautājumi**

1. Saistošie noteikumi (turpmāk - noteikumi) nosaka Limbažu novada pašvaldības domes (turpmāk tekstā – Pašvaldības) dibināto profesionālās ievirzes mūzikas un mākslas skolu (turpmāk – Skolas vai katra atsevišķi – Skola) izglītojamo vecāku vai citu likumisko pārstāvju (turpmāk - vecāku) daļējās mācību maksas kā līdzfinansējuma (turpmāk – līdzfinansējums) apmēru, tā iemaksas un izlietošanas kārtību, kā arī līdzfinansējuma atvieglojumu piemērošanas kārtību par izglītības ieguvi Skolās.
2. Šo noteikumu izpratnē līdzfinansējums tiek noteikts par profesionālās ievirzes un interešu izglītības ieguvi Skolās.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Līdzfinansējums veido daļu no skolu budžeta un to izmanto attīstībai, mācību līdzekļu, materiālu un aprīkojuma iegādei, kā arī pedagogu un izglītojamo dalībai radošajos pasākumos un dalībai starptautiskos vai valsts līmeņa pasākumos.
2. Skolu direktori ar vecākiem slēdz rakstisku savstarpējās sadarbības līgumu par līdzfinansējuma apmēru un maksāšanas kārtību. Līguma noslēgšanai skolu direktoriem ir tiesības pārbaudīt vecāku un izglītojamo personas datus tai pieejamajos datu reģistros, kas nepieciešami šo noteikumu izpildei.
3. Līdzfinansējuma atbrīvojumu nepiešķir vai arī iemaksāto līdzfinansējumu neatmaksā, ja izglītojamie neattaisnotu iemeslu dēļ neapmeklē skolu vai pārtrauc mācības.

**II. Līdzfinansējuma apmērs un maksāšanas kārtība**

1. Līdzfinansējuma apmērs par vienu izglītojamo ir 7,00 EUR mēnesī par vienu profesionālās izglītības vai interešu izglītības programmu.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Līdzfinansējumu maksā izglītojamo vecāki katru mēnesi par laika posmu no 1. septembra līdz 31. maijam.

**III. Atvieglojumu apmērs un piešķiršanas kārtība**

1. *(svītrots ar* *Limbažu novada pašvaldības domes 22.09.2022. saistošajiem noteikumiem Nr.43)*
2. Līdzfinansējuma atvieglojumi tiek piešķirti uz vienu semestri vai uz īsāku periodu, kurā ir pamats saņemt atvieglojumu.
3. Līdzfinansējuma atvieglojumus piešķir pamatojoties uz:
	1. Skolas pedagoģiskās padomes lēmumu noteikumu 11.1.-11.2. apakšpunktos noteiktajā gadījumā;
	2. Skolas direktora rīkojumu noteikumu 11.3.-11.7. apakšpunktos noteiktajā gadījumā.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Ja izglītojamais un vismaz viens no vecākiem ir deklarēts Limbažu novada pašvaldības administratīvajā teritorijā, kārtējā mācību gadā par katru programmu tiek piešķirts sekojošs līdzfinansējuma maksas atvieglojums:
	1. 50% apmērā, izglītojamiem, kuri iepriekšējā semestrī ir ieguvuši godalgotas vietas dažādu līmeņa konkursos;
	2. 100% apmērā, izglītojamiem, kuriem iepriekšējā semestra vērtējums mācību priekšmetos ir bijis ne zemāks par 8 ballēm;
	3. 50% apmērā, par katru bērnu, ja skolā mācās 2 (divi) izglītojamie no vienas ģimenes;
	4. 100% apmērā, izglītojamajiem ar invaliditāti;
	5. 100% apmērā izglītojamajiem, kuru ģimenei piešķirts trūcīgas vai maznodrošinātas personas statuss;
	6. 100% apmērā izglītojamajiem no daudzbērnu ģimenēm, kuru aprūpē ir vismaz trīs bērni, tai skaitā audžuģimenē vai aizbildnībā esoši bērni un pilngadīgas personas, kuras nav sasniegušas 24 gadu vecumu, ja tās iegūst vispārējo, profesionālo vai augstāko izglītību, bet nav nodarbinātas;
	7. 100 % apmērā bāreņiem un bez vecāku gādības palikušiem.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Līdzfinansējuma atvieglojumi, kas noteikti noteikumu 11.3.-11.7. apakšpunktos, piešķir ar mēnesi, kurā izglītojamo vecāki iesniedz Skolai iesniegumu un atvieglojumu apliecinošu dokumentu kopijas. Iesniegumu iesniedz par katru mācību gadu, izņemot 11.7. apakšpunktā noteiktajos gadījumos.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Noteikumu 11.1. -11.2. apakšpunktā noteiktos atvieglojumus piešķir ar to semestri, kurā iestājušies atvieglojumu saņemšanas priekšnoteikumi un pamatojoties uz Skolas rīcībā esošo informāciju.

*(grozījumi izdarīti ar Limbažu novada pašvaldības domes 22.09.2022. saistošajiem noteikumiem Nr.43)*

1. Atvieglojumi nesummējas un tos piešķir par laika periodu, kamēr pastāv to piešķiršanas priekšnosacījumi.
2. Slimošanas periodā skolas atbrīvo vecākus no līdzfinansējuma, ja izglītojamais slimo vairāk nekā 3 nedēļas un 3 darbdienu laikā pēc izveseļošanās skolai ir iesniegts iesniegums par atbrīvojumu no līdzfinansējuma, pievienojot ģimenes ārsta vai medicīnas iestādes izziņu.
3. Ja valstī izsludināta ārkārtas situācija, kuras rezultātā tiek organizēts attālinātais mācību process, lēmumu par līdzfinansējuma maksas samazinājumu vai atcelšanu pieņem skolas direktors.

**IV. Līdzfinansējuma samaksas kārtībā un samaksas izpildes uzraudzība**

1. Līdzfinansējumu apmaksā bezskaidras naudas norēķinu veidā vai skaidrā naudā pašvaldību kasēs katru mēnesi, pamatojoties uz Limbažu novada administrācijas Finanšu un ekonomikas nodaļas izrakstītu rēķinu.
2. Ja vairāk nekā 3 mēnešus nav veikta līdzfinansējuma samaksa, skolas direktors sagatavo un nosūta izglītojamā vecākiem brīdinājumu, norādot parāda summu. Ja mēneša laikā no brīdinājuma nosūtīšanas dienas parāds netiek samaksāts, pašvaldība ierosina parāda piedziņas procedūru pret izglītojamā vecāku.
3. Skolas jautājumus par līdzfinansējuma samaksu risina tikai ar vecākiem.
4. Noteikumu ievērošanas un līdzfinansējuma izpildes kontroli organizē skolu direktori, sadarbībā ar Limbažu novada administrācijas Finanšu un ekonomikas nodaļu.

**V. Noslēguma jautājumi**

1. Noteikumi stājas spēkā 2022. gada 1. jūnijā.
2. Ar šo noteikumu spēkā stāšanos spēku zaudē:
	1. Alojas novada domes 2016. gada 29. jūnija saistošie noteikumi Nr. 7 “Par audzēkņu vecāku līdzfinansējumu Alojas novada profesionālās ievirzes izglītības iestādēs”;
	2. Limbažu novada domes 2018. gada 23. augusta saistošie noteikumi Nr. 19 “Par audzēkņu vecāku līdzfinansējumu Limbažu Mūzikas un mākslas skolā”;
	3. Salacgrīvas novada domes 2012. gada 21. marta saistošie noteikumi Nr. 10 “Par līdzfinansējuma samaksas kārtību par izglītības ieguvi Salacgrīvas novada profesionālās ievirzes izglītības iestādēs”.

Limbažu novada pašvaldības

Domes priekšsēdētājs /paraksts/ D.Straubergs